ᐊᔅᒄ ᐊᑲ ᐅᒋ ᐅᑎᒋᐱᔨᒡ ᐎᒪᔅᑲᒐᐅ-ᒥᑯᓴᐅᓂᔪᐤ,
ᓴᔅ ᒋ ‍ ᒋᔅᒐᔨᑎᒻ ᒋᓴᔅ ᐊ ‍ ᐅᑎᒋᐱᔨᒡ ᒐ ‍ ᓂᑭᑕᐧᒃ ᐅᔭ ᐊᔅᒋᔪᐤ ᑭᔭ ᒐ ‍ ᓂᑐᐛᐱᒪᑦ ᐅᑕᐎᒪᐛ᙮
ᒧᔅ ᒋ ‍ ᓴᒋᐊᐤ ᒥᓯᐛ ᐊᓂᔭ ᑲ ‍ ᑕᑈᔭᔨᒥᑯᑦ ᐅᑕ ᐊᔅᒋᒡ ᑲ ‍ ᑕᔨᒋ ᑭᔭ ᒐ ‍ ᐅᑎᒋᐱᔨᒡ ᒐᒋ ᐛᐸᑎᔭᑦ ᑕᓐ ᐊᔅᐱᔅ ᓴᒋᐊᑦ᙮
ᒪᒂᒡ ᒪᒃ ᒋ ‍ ᐅᑕᑯᓯᐅᒥᒋᓱᐅᒡ ᒋᓴᔅ ᑭᔭ ᐅᒋᔅᒋᓄᐊᒧᐛᑭᓇ᙮
ᐸᐃᒄ ᒪᒃ ᐊᓐ ᒋᔅᒋᓄᐊᒧᐛᑭᓐ ᒍᑎᔅ ᑲ ‍ ᐃᓯᓂᐧᑲᓱᑦ,
ᓴᐃᒥᓐ ᐃᔅᑲᕆᔭᑦ ᐅᑯᓴ,
ᓴᔅ ᐊᓐᑕ ᒋ ‍ ᐃᑐᑕᑯ ᒥᒋᒥᓂᑐᐛ ᒐᒋ ᐃᑕᔨᑕᐧᒃ ᒐᒋ ᐎᔭᓯᐱᔅᑎᓇᑦ ᒋᓴᓴ ᐊᓂᔭ ᒐ ‍ ᑎᐱᔅᑲᔨᒡ᙮
ᒋᓴᔅ ᒋ ‍ ᒋᔅᒐᔨᑎᒻ ᐅᑕᐎᒪᐛ ᐊᒋ ‍ ᒥᔨᑯᑦ ᓱᐧᑲᑎᓯᐅᓂᔪᐤ ᒥᓯᐛ ᒐᒂᔪᐤ ᒐᒋ ᐃᑐᑕᐧᒃ,
ᑭᔭ ᒋ ‍ ᒋᔅᒐᔨᑎᒻ ᒋᓴᒪᓂᑐᐛ ᐊ ‍ ᑕᔨᒋ ᐊ ‍ ᐅᒋᑦ ᑭᔭ ᒥᓐ ᑲᐤ ᐊᓐᑕ ᒋᓴᒪᓂᑐᐛ ᐊ ‍ ᑕᔨᒋ ᒐ ‍ ᐃᑐᑕᑦ᙮
ᐊᑯ ᒂ ‍ ᐱᓯᑯᑦ ᐊᓐᑕ ᒥᒋᓱᐛᑭᓇᑎᑯᒡ ᐅᒋ,
ᒂ ‍ ᒥᓇᐧᒃ ᐊᓂᔭ ᐅᑦ ᐊᑯᑉ ᐅᔅᒡ ᑲ ‍ ᒋᔅᑲᐧᒃ ᒂ ‍ ᐅᑎᓇᐧᒃ ᑲᓯᒂᐅᓂᔪᐤ ᑲ ‍ ᐱᒂᑕᐛᒐᑦ᙮
ᒂ ‍ ᑯᑎᐱᓇᐧᒃ ᓂᐱᔪᐤ ᐛᐸᑲᐎᐅᓱᔭᑭᓂᒡ ᐊᑯ ᒂ ‍ ᒋᔅᑕᐸᐅᒋᓯᑕᓇᑦ ᐅᒋᔅᒋᓄᐊᒧᐛᑭᓇ ᑭᔭ ᒂ ‍ ᐸᒂᐊᒺᑦ ᐅᓯᑎᔪᐛ ᐊᓂᔭ ᑲᓯᒂᓂᔪᐤ ᑲ ‍ ᒋᑲᔭᐱᐧᑲᓱᐛᒐᑦ ᐊ ‍ ᐊᐱᒋᑕᑦ᙮
ᒋ ‍ ᓇᑕᐤ ᓴᐃᒥᓐ ᐱᑕᕋ ᐊᑯ ᒂ ‍ ᐃᑎᑯᑦ,
“ᐅᑎᐸᔨᒋᒐᐤ,
ᒋᑭ ‍ ᒋᔅᑕᐸᐅᒋᓯᑕᓐ ᐊ ?”
ᒋᓴᔅ ᒂ ‍ ᐃᑕᑦ,
“ᓇᒪ ᒋ ‍ ᓂᔅᑐᑕᓐ ᐊᓄᒡ ᑕᓐ ᐊ ‍ ᐃᑎᔭᓐ,
ᒥᒄ ᒪᒃ ᐊᔅᒄ ᒋᑭ ‍ ᓂᔅᑐᑕᓐ᙮”
ᐊᑯ ᐱᑕᕐ ᒂ ᐃᓯ ‍ ᐎᑎᒧᐛᑦ ᐊ ‍ ᐃᑕᑦ,
“ᓇᒪ ᓂᑕ ᒋᑭ ᐅᒋ ‍ ᒋᔅᑕᐸᐅᑕᓐ ᓂᓯᑕ᙮”
ᒋ ‍ ᐃᑎᑯᐤ ᒪᒃ ᒋᓴᓴ,
“ᐊᑲ ᒋᔅᑕᐸᐅᑕᔭᓇ ᒋᓯᑕ ᓇᒪ ᒋᑭ ᐅᒋ ‍ ᐅᒋᔅᒋᓄᐊᒧᐛᑭᓂᑐᑕᑎᓐ᙮”
ᓴᐃᒥᓐ ᐱᑕᕐ ᒂ ‍ ᐃᑕᑦ,
“ᐅᑎᐸᔨᒋᒐᐤ,
ᐊᑲᐎᔾ ᒪ ᒥᒄ ᓂᓯᑕ ᒋᔅᑕᐸᐅᑕ,
ᒋᔅᑕᐸᐅᑕ ᑭᔭ ᓂᔅᑎᒂᓐ ᑭᔭ ᓂᑎᒋᔭ᙮”
ᒋᓴᔅ ᒂ ‍ ᐃᑕᑦ,
“ᐊᐛᓐ ᓴᔅ ᐊᒋ ‍ ᐱᑲᓯᒧᑦ ᓇᒪ ᓂᑐᐛᔨᑎᒻ ᒥᓐ ᒐᒋ ᐱᑲᓯᒧᑦ ᒥᒄ ᐅᓯᑕ ᒋᐸ ‍ ᒋᔅᑕᐸᐅᑕᑭᓄᐅᔪᐛ᙮
ᒥᓯᐛ ᒪᒃ ᐊ ‍ ᑎᓯᔭᒄ ᓴᔅ ᒋ ‍ ᐸᔭᒋᓯᓇᐛᐤ,
ᒥᒄ ᐸᐃᒄ ᐊᓐᑕ ᐊ ‍ ᑎᓯᔭᒄ ᓇᒪ ᐸᔭᒋᓯᔪᐤ᙮”
ᓴᔅ ᒋ ‍ ᒋᔅᒐᔨᑎᒻ ᒋᓴᔅ ᑕᓐ ᐊᓂᔭᔪᐛ ᐊᓂᔭ ᒐ ‍ ᐎᔭᓯᐱᔅᑎᓂᑯᑦ ᐛᒋ ‍ ᐃᔅᒋᔄᑦ ᐅᔭ᙮
ᓴᔅ ᒥᓯᐛ ᒋ ‍ ᐸᔭᒋᓯᓇᐛᐤ “ᒥᒄ ᐸᐃᒄ ᐊᓐᑕ ᐊ ‍ ᑎᓯᔭᒄ ᓇᒪ ᐸᔭᒋᓯᔪᐤ᙮”
ᐃᔅᐱ ᒪᒃ ᑲ ‍ ᒋᔅᑕᐸᐅᒋᓯᑕᓇᑦ,
ᐊᑯ ᒥᓐ ᑲ ‍ ᐳᔅᑎᔅᑲᐧᒃ ᐊᓂᔭ ᐅᑦ ᐊᑯᑉ ᑲ ‍ ᒥᓇᐧᒃ ᐊᑯ ᒥᓐ ᑲ ‍ ᐛᐛᔨᐱᑦ᙮
ᒂ ‍ ᑯᒂᒋᒪᑦ ᐊ ‍ ᐃᑕᑦ,
“ᒋ ‍ ᒋᔅᒐᔨᑕᓇᐛᐤ ᐊ ᒐᒂᓐ ᐛᒋ ‍ ᐃᑐᑕᑎᑯᒡ ᐅ ?
ᒋᔅᑯᑎᒪᒐᓱᐤ ᑭᔭ ᐅᑎᐸᔨᒋᒐᐤ ᒋᑦ ᐃᓯᓂᐧᑲᓯᓇᐛᐤ,
ᐊᐅᑯᓐ ᒪᒃ ᑕᑈ ᓂᐸ ‍ ᐃᓯᓂᐧᑲᑎᑯᐅᓐ ᐛᔅ ᑕᑈ ᐊᐅᒄ ᓂᔾ ᐊ ‍ ᐊᐎᔭᓐ᙮
ᓂᔾ ᐊᐅᒄ ᒋᑎᐸᔨᒋᒐᓯᒧᐛᐤ ᑭᔭ ᒋ ‍ ᒋᔅᑯᑎᒪᒐᓯᒧᐛᐤ,
ᐃᔭᐱᒡ ᒪᒃ ᓂᔾ ᔅᒋ ‍ ᒋᔅᑕᐸᐅᒋᓯᑕᓂᑎᓇᐛᐤ᙮
ᑭᔭ ᒋᔨᐛᐤ ᒪᒃ ᒋᐸ ‍ ᒋᔅᑕᐸᐅᒋᓯᑕᓂᑐᓇᐛᐤ᙮
ᔅᒋ ‍ ᐛᐸᑎᔨᑎᓇᐛᐤ ᑕᓐ ᒐᒋ ᐃᓯ ‍ ᒋᔅᒋᓄᐛᐱᒥᔭᒄ ᐊᓐ ᑕᓐ ᑲ ‍ ᐃᑐᑕᑎᑯᒡ᙮
ᑯᐃᔅᒄ ᒋ ‍ ᐎᑎᒪᑎᓇᐛᐤ,
ᐊᐱᒋᐊᑭᓐ ᓇᒪ ᐎᔾ ᐃᐛᒃ ᐃᑕᔨᑕᑯᓱᐤ ᐊ ‍ ᐃᑕᔨᑕᑯᓯᔨᒋ ᐅᒋᒪᒪ ᑭᔭ ᐊᐛᓐ ᑲ ‍ ᒋᑎᓴᐛᑭᓄᐅᑦ ᒐᒋ ᐛᐎᑕᐧᒃ ᒐᒂᔪᐤ ᓇᒪ ᐎᔾ ᐃᐛᒃ ᐃᑕᔨᑕᑯᓱᐤ ᐊ ‍ ᐃᑕᔨᑕᑯᓯᔨᒋ ᐊᓂᔭᔪᐛ ᑲᒋ ‍ ᒋᑎᓴᐅᑯᑦ᙮
ᓂᔅᑐᑎᒪᒂ ᒪᒃ ᐅᔭ ᒐᒂᔪᐛ ᑭᔭ ᐃᑐᑎᒪᒂ ᒋᑭ ‍ ᓱᐛᔨᒥᑯᐅᓇᐛᐤ᙮”